„S-a votat în această după-masă, la ora 18, să-i propunem preşedintelui României ridicarea decoraţiei domnului Kelemen Hunor. Am fost 6 persoane din 7, câte are Consiliul. N-a putut fi prezent domnul academician Ionel Haiduc de la Cluj, din motive medicale. Din cei şase membri, 5 au votat „pentru” - votul a fost secret -, iar o persoană s-a abţinut”, a declarat, pentru Mediafax, Costin Georgescu, membru în Consiliul de onoare, precizând că votul a fost secret.

Georgescu a precizat că unul dintre motivele care au stat la baza acestei decizii este că liderul UDMR nu respectă Constituţia României.

„Principalul motiv este că, prin declaraţiile sale şi prin activităţile dânsului, domnul Hunor nu respectă Constituţia României. Dar din moment ce în Constituţie scrie că Ziua Naţională a României este de 1 Decembrie, nu poţi să îţi permiţi să ai Steaua României în piept şi să nu respecţi şi să nu recunoşti Ziua Naţională a României. Şi alte lucruri, cum ar fi aducerea Cataloniei în Ardeal şi declaraţiile privind Centenarul Marii Uniri”, a adăugat Costin Georgescu.

Din Consiliul de onoare al Ordinului naţional „Steaua României” mai fac parte academicianul Ionel Haiduc, Gabriela Firea, Şerban Brădişteanu, Ecaterina Andronescu, Constantin Degeratu şi Mircea Geoană.

Kelemen Hunor a vorbit de mai multe ori despre semnificaţia negativă a zilei de 1 decembrie 1918 pentru maghiari. ”Acel moment a însemnat o înfrângere pentru noi. Nu putem uita durerea acelei înfrângeri (...) În 2016, evident, nimeni nu poate să ne ceară să sărbătorim un eveniment care ne-a împins în existenţa de membru al unei comunităţi minoritare”, spunea Kelemen, în noiembrie 2016.